ZAVRŠAVA ŠESTA SEZONA

Prije tri tjedna snimljena je zadnja epizoda kviza Potjera s voditeljem Tarikom Filipovićem koja će biti emitirana večeras na HRT-u. Time će se, 826. epizodom, okončati šesta sezona popularnog kviza čiju će voditeljsku palicu iduće sezone preuzeti Joško Lokas, a kviz Šifra, koji je dosad vodio, se gasi.

Od njega su se nakon šest godina oprostili lovci i to uz prigodnu tortu u obliku ploče potjere na kojoj je figurica poznatog voditelja i brojka 826.

Danas je naš dragi-draži-najdraži Tarik snimio svoju 826. (!!!) i zasad posljednju epizodu "Potjere", pa mu naručismo prikladnu tortu te okinusmo prikladnu fotku. Falit će nam, jako jako, ali dat ćemo sve od sebe da i od jeseni budemo što bolji možemo biti 😎 #potjera pic.twitter.com/bYV360BNTj — Dean Kotiga (@deankotiga) 24. svibnja 2019.

Jedan od lovaca Dean Kotiga na Twitteru je gledatelje Potjere podsjetio da se večeras emitira posljednja epizoda kviza koju će voditi Tarik Filipović.

Od jeseni će Tarik Filipović voditi kviz 'Tko želi biti milijunaš?' u čijih je sedam uspješnih sezona, od 2002. do 2010. godine, emitirana 521 emisija. O uspjehu hrvatske inačice kviza svjedoči i to što je prema ocjeni Celadora hrvatska verzija bila jedna od najboljih verzija između 120 koje su se dotad emitirale diljem svijeta.